YHTEISÖJEN ENSIMMÄISEN OIKEUSASTEEN TUOMIOISTUIMEN TUOMIO (neljäs jaosto)

18 päivänä syyskuuta 2002

Asia T-29/01

Carlos Puente Martín

vastaan

Euroopan yhteisöjen komissio

”Henkilöstö — Uudelleensijoittaminen — Asettautumiskorvaus — Uudelleen hyväksyminen työkyvyttömyyseläkkeen piiriin — Uudelleenasettautumiskorvaus — Ehdot”

Täydellinen teksti espanjankielellä II-833

Aihe:

Kanne, jossa vaaditaan sen komission 22.2.2000 tekemän päätöksen kumoamista, jossa kantajalle kieltäydyttiin myöntämästä täydellistä asettautumiskorvausta ja uudelleenasettautumiskorvausta sen jälkeen kun hän oli asettautunut Brysseliin ja asettautunut uudelleen Madridiin.

Ratkaisu:

Lausunnon antaminen vaatimuksesta, joka koskee sitä, että ensimmäisen oikeusasteen tuomioistuin hyväksyisi oikeudenkäyntikieleksi espanjan, raukeaa. Komission 22.2.2000 tekemä päätös kumotaan siltä osin kuin siinä kieltäydytään myöntämästä kantajalle täydellistä henkilöstösääntöjen liitteessä VII olevan 5 artiklan 1 kohdassa tarkoitettua asettautumiskorvausta ja täydellistä henkilöstösääntöjen liitteessä VII olevan 6 artiklan 1 kohdassa tarkoitettua uudelleenasettautumiskorvausta. Komissio velvoitetaan suorittamaan kantajalle nämä korvaukset viivästyskorkoineen niistä päivistä lukien, jolloin kumpikin korvaus oli henkilöstösääntöjen liitteen VII mukaisesti maksettava, maksupäivään saakka ja vähennettynä kantajalle jo asettautumiskorvauksena maksetuilla summilla. Vuotuisena viivästyskorkona peritään Euroopan keskuspankin neuvoston perusrahoitusoperaatioille vahvistama ja niihin kyseisenä ajankohtana soveltama korko lisättynä kahdella prosenttiyksiköllä. Kanne hylätään muilta osin. Komissio velvoitetaan korvaamaan oikeudenkäyntikulut.

Tiivistelmä

Virkamiehen asettautuminen kaksi ja puoli kuukautta sitten asemapaikkaansa täyttääkseen henkilöstösääntöjen 20 artiklan vaatimukset ei ole riittävä seikka osoittamaan, että kyseisen virkamiehen asuinpaikka on tosiasiallisesti siirtynyt tuohon paikkaan. Tuota päättelyä ei voida kuitenkaan soveltaa tilanteisiin, joissa nimittävä viranomainen on siirtänyt virkamiehen eläkkeelle viran puolesta henkilöstösääntöjen 53 artiklan mukaisesti sen jälkeen, kun työkyvyttömyyslautakunta on antanut lausuntonsa asiasta ja todennut henkilöstösääntöjen 78 artiklan ja liitteen VIII nojalla, että virkamiehellä on pysyvä, täydelliseksi katsottava työkyvyttömyys, joka estää häntä hoitamasta mihinkään hänen palkkaryhmänsä toimeen kuuluvia tehtäviä. Tällaisessa tapauksessa virkamiehen asemapaikassaan viettämän ajan lyhytkestoisuus, joka johtuu hänen tehtäviensä keskeytymisestä toimielimessä terveydellisistä syistä, on täysin riippumaton kyseisen virkamiehen tahdosta tai tarkoituksesta. Joka tapauksessa vaikka tällainen tilanne vastaisi myös kyseisen virkamiehen toiveita, päätös hänen hyväksymisestään työkyvyttömyyseläkkeelle edellä mainituista syistä tehdään, koska yksikön etu sitä vaatii. (ks. 67 ja 68 kohta) Viittaukset: asia T-42/89, Yorck von Wanenburg v. parlamentti, 30.1.1990 (Kok. 1990, s. II-31, 20 kohta) ja em. asia Miranda v. komissio.

Virkamiehen velvollisuudessa palauttaa asettautumiskorvauksesta osa, joka lasketaan sen mukaan, paljonko kahden vuoden jaksosta on jäljellä, ei oteta huomioon asettautumisen kestoa, sillä lyhytkestoisen asettautumisen kulut ovat samat kuin pidempiaikaisen asettautumisen. Tuon velvollisuuden tarkoituksena on asettaa yhteisöjen vastattavaksi koko virkamiehen palveluspaikkaan asettautumisen yhteydessä maksettu asettautumiskorvaus ainoastaan siltä osin kuin virkamiehen ja yhteisöjen välinen palvelussuhde on riittävästi vakiintunut virkamiehen oltua kaksi vuotta yhteisöjen palveluksessa. Tämä kahden vuoden määräaika tulee laskea hetkestä, jolloin virkamies aloitti tehtävänsä yhteisöjen palveluksessa, eikä siitä hetkestä lähtien, jolloin virkamies aloitti siinä tehtävässä, jonka nojalla hän saa asettautumiskorvauksen. (ks. 73 kohta) Viittaukset: em. asia Yorck von Wartenburg v. parlamentti, 17 ja 18 kohta ja asia T-42/89 OP, parlamentti v. Yorck von Wartenburg, 4.7.1990 (Kok. 1990, s. II-299, 13 kohta).